《瑞鹤仙 离筵代意》
宋代·洪瑹

听梅花吹动，凉夜何其，明星有烂。相看泪如霰。问而今去也，何时会面。

匆匆聚散。恐便作、秋鸿社燕。最伤情、夜来枕上，断云零雨何限。

因念。人生万事，回首悲凉，都成梦幻。芳心缱绻。空惆怅，巫阳馆。

况船头一转，三千馀里，隐隐高城不见。恨无情、春水连天，片帆似箭。

作者简介：宋人，字叔玙，自号空同词客。有《空同词》。